KLASA: P-294/23

URBROJ: 711-02-01/03-2024-05

Zagreb, 23. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Renate Klepac, OIB: ………….., upraviteljice Puntarske Zaklade za starije i nemoćne osobe do 31. prosinca 2022.,** na 51. sjednici održanoj 23. svibnja 2024., donosi sljedeću

**ODLUKU**

**I. Propustom da po pisanom pozivu Povjerenstva podnese pravilno i potpuno ispunjeni važeći obrazac imovinske kartice obveznika povodom prestanka obnašanja dužnosti do 30. siječnja 2023. obveznica Renata Klepac, upraviteljica Puntarske Zaklade za starije i nemoćne osobe do 31. prosinca 2022., počinila je povredu članka 10. stavka 2. ZSSI-a.**

**II. Za povredu iz točke I. ove izreke obveznici Renati Klepac izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznica Renata Klepac, upraviteljica Puntarske Zaklade za starije i nemoćne osobe do 31. prosinca 2022., karticu povodom prestanka obnašanja navedene dužnosti nije podnijela u propisanom roku, slijedom čega je u odnosu na navedenu obveznicu otvoren predmet broj: Pp-294/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 3. studenog 2023., Registar obveznika te Registar imovinskih kartica.

Povjerenstvo je Odlukom od 16. studenog 2023. u odnosu na obveznicu Renatu Klepac, upraviteljicu Puntarske Zaklade za starije i nemoćne osobe do 31. prosinca 2022., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a koja proizlazi iz propusta podnošenja imovinske kartice Povjerenstvu roku od 30 dana po prestanku obnašanja dužnosti, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznici 16. studenog 2023. uputilo obavijest KLASA: P-294/23, URBROJ: 711-I-2572-P-294/23-03-12 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznica je navedenu obavijest Povjerenstva zaprimila 10. siječnja 2024. te se na istu nije očitovala.

Povjerenstvo je uvidom u Registar obveznika utvrdilo da je obveznica Renata Klepac dužnost upraviteljice Puntarske zaklade za starije i nemoćne osobe obnašala do 31. prosinca 2022.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu obveznika povodom prestanka obnašanja dužnosti do 30. siječnja 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a, propisano je da su obveznici u roku od 30 dana po prestanku obnašanja dužnosti dužni podnijeti imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istog članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Renata Klepac propustila podnijeti imovinsku karticu Povjerenstvu povodom prestanka obnašanja navedene dužnosti u propisanom roku, već da je istu podnijela 9. studenog 2023., a kojim propustom je povrijedila odredbu članka 10. stavka 2. ZSSI-a.

Također, Povjerenstvo ukazuje da je Odlukom Broj: 711-I-2172-P-549-22/23-06-12 od 12. listopada 2023. utvrdilo da je propustom da po pisanom pozivu Povjerenstva, u danom roku, koji je protekao 1. listopada 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., obveznica Renata Klepac, upraviteljica Puntarske zaklade za starije i nemoćne osobe do 24. veljače 2023., počinila povredu članka 10. stavka 2. ZSSI-a, a za koju povredu joj je izrečena opomena.

Obveznica se na tu odluku očitovala dopisom koji je u Povjerenstvu zaprimljen 27. srpnja 2023. u kojem je navela kako je 2010. godine postavljena kao upraviteljica Puntarske zadruge za starije i nemoćne osobe.

Navedenu zakladu osnovala je Općina Punat još 2008. godine, međutim navedena pravna osoba od osnutka pa do danas nije obavljala nikakve radnje niti poslove te se radi o potpuno neaktivnom subjektu koji ni na koji način ne sudjeluje u pravnom prometu, dodaje.

Obzirom na navedeno, imenovanje nje kao upraviteljice bilo je isključivo formalnog karaktera te nikada nije poduzimala nikakve radnje na navedenoj funkciji, čak štoviše, dok nije zaprimila prvu obavijest Povjerenstva, potpuno je smetnula s uma da je uopće imenovana na navedenu funkciju, navodi obveznica.

Upravo stoga je 24. veljače 2023. podnijela ostavku na navedenu funkciju upraviteljice i o tome obavijestila osnivača zaklade, te u privitku dostavlja presliku navedene ostavke. Dodatno napominje kako ima saznanja i da je osnivač iste (Općina Punat) pokrenuo određene radnje radi prestanka navedene zaklade.

Ispričava se što je svojim (ne)postupanjem povrijedila pojedine zakonske odredbe te predlaže da Povjerenstvo, uvažavajući prethodno navedene činjenice, obustavi pokrenuti postupak, a pogotovo uzimajući u obzir da je podnijela ostavku na navedenu funkciju, slijedom čega više nije obveznica navedenog Zakona, kao i na odsustvo ikakvih štetnih posljedica.

Podredno predlaže da Povjerenstvo u slučaju utvrđivanja počinjenja kakve povrede sukladno odredbi članka 49. Zakona o sprječavanju sukoba interesa izrekne opomenu s obzirom da smatra da se radi o lakom obliku kršenja odredbi navedenog Zakona.

Uvidom u dopis od 24. veljače 2023. Povjerenstvo je utvrdilo da je obveznica navedenog datuma podnijela neopozivu ostavku na mjesto upraviteljice Puntarske zaklade za starije.

Uvidom u Službene novine Primorsko-goranske županije, broj 26 od 24. srpnja 2023. utvrđeno je da je Općina Punat donijela Odluku o prestanku Puntarske zaklade za starije i nemoćne osobe.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. kratko vrijeme prilagodbe od stupanja na snagu ZSSI-a, kao i činjenicu da je obveznica podnijela imovinsku karticu povodom stupanja na predmetnu dužnost te da je prestala obnašati dužnost, Povjerenstvo je utvrdilo primjerenim obveznici za povredu odredbe članka 10. stavka 2. i članka 59. stavka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Renata Klepac, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana